A Tanács határozata

(1999. december 17.)

a Bovin Somatotropin (BST) forgalomba hozataláról és alkalmazásáról, valamint a 90/218/EGK határozat hatályon kívül helyezéséről

(1999/879/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel:

(1) A Bovin Somatotropin (BST) alkalmazásáról szóló, 1990. április 25-i 90/218/EGK tanácsi határozat [3] 1. cikke előírja, hogy a tagállamoknak 1999. december 31-ig biztosítaniuk kell, hogy a Bovin Somatotropin forgalomba hozatalát – annak értékesítése és a területükön lévő tejelő teheneken történő bármilyen alkalmazása céljából – nem engedélyezik.

(2) A 90/218/EGK határozat 2. cikkének (2) bekezdése alapján a Tanács utasította a Bizottságot, hogy a tagállamokkal együttműködésben bízzon meg egy független tudósokból álló munkacsoportot azzal, hogy értékelje a BST használatának hatásait – különösen az e termék tőgygyulladásos esetekre gyakorolt hatását – az Állatgyógyászati Készítmények Bizottsága véleményének figyelembevételével.

(3) A határozat 2. cikkének (1) bekezdése lehetővé tette, hogy a tagállamok korlátozott gyakorlati vizsgálatokat végezzenek a Bovin Somatotropin használatáról hatósági állatorvos ellenőrzése mellett annak érdekében, hogy beszerezzenek minden olyan egyéb tudományos adatot, amit a Tanács figyelembe vehet végső határozatának meghozatalakor. A Bizottság nem kapott tájékoztatást ilyen vizsgálatokról, és – az e határozatban megállapított tilalomra figyelemmel – nincs szükség arra, hogy a továbbiakban is engedélyezzen ilyen vizsgálatokat.

(4) A szerződéshez mellékelt jegyzőkönyv az állatok védelméről és kíméletéről felszólítja a Közösséget és a tagállamokat, hogy a Közösség agrárpolitikájának kialakítása és végrehajtása során teljes mértékben vegyék figyelembe az állatok egészségének és jólétének követelményeit.

(5) A 78/923/EGK határozattal [4] a Közösség jóváhagyta a gazdasági haszonállatok védelméről szóló Európai Egyezményt (továbbiakban: Egyezmény), és letétbe helyezte jóváhagyó okiratát; ezt az Egyezményt valamennyi tagállam megerősítette.

(6) A tenyésztés céljából tartott állatok védelméről szóló, 1998. július 20-i 98/58/EK tanácsi irányelv [5] mellékletének 18. pontja értelmében a gyógyászati vagy megelőzési célból adott anyagokon kívül más nem alkalmazható állatokon, kivéve, ha az állatjólétre vonatkozó tudományos tanulmányok vagy jól megalapozott tapasztalat azt mutatja, hogy az anyag nem ártalmas az állat egészségére vagy jólétére.

(7) A BST-t nem a szarvasmarhák gyógykezelésére, hanem kizárólag a tejtermelés növelésére állítják elő.

(8) Az Állat-egészségügyi és Állatjóléti Tudományos Bizottság (SCAWAH) 1999. március 10-én elfogadta a Bovin Somatotropin használatának állatjóléti aspektusairól szóló jelentését, és kinyilvánította, hogy a BST növeli a klinikai tőgygyulladás kockázatát és a tőgygyulladás kezelésének időtartamát, növeli a lábvég- és lábrendellenességek gyakoriságát, valamint hátrányosan érintheti a szaporodást és súlyos reakciókat válthat ki a befecskendezés helyén.

(9) A tejelő szarvasmarha egészsége és termelékenysége szempontjából fontos, hogy a legkevesebb megpróbáltatásnak legyen kitéve, ami a SCAWAH véleménye szerint olyan betegségek gyakoribbá válásához vezethet, mint a tőgygyulladás, a lábvégsérülések, vagy a befecskendezés helyén fellépő reakciók; a BST használatáról kimutatták, hogy e körülmények között növeli e betegségek előfordulását, amelyek fájdalmasak és legyengítik az állatot, az állat jólétét negatívan befolyásolhatják és nagyobb morbiditáshoz vezethetnek. Ezért a SCAWAH véleménye szerint, a BST tejelő teheneknél nem alkalmazandó,

ELFOGADTA EZT A HATÁROZATOT:

1. cikk

E határozat hatálybalépésének napjától a tagállamok a Közösség területén, vagy saját joghatóságukon belül minden lehetséges eszközzel biztosítják a Bovin Somatotropin értékesítésének és a területükön lévő tejelő teheneken történő bármilyen alkalmazása céljából történő forgalomba hozatalának tilalmát.

2. cikk

A Bovin Somatotropin anyagokat vásárló vagy ilyeneket előállító vállalkozások és az ilyen anyagok forgalomba hozatalára bármilyen minőségben feljogosított vállalkozások kötelesek nyilvántartást vezetni, amely időrendi sorrendben részletezi az előállított vagy beszerzett és az 1. cikkben meghatározott forgalomba hozatalon kívüli célra értékesített vagy felhasznált mennyiségeket, és azon személyek nevét, akiknek ilyen mennyiségeket értékesítettek, vagy akiktől ilyet vásároltak. A fenti információt, annak kérésére, az illetékes hatóság rendelkezésére kell bocsátani, számítógépes adathordozón tárolt adatok esetén, nyomtatott formában.

3. cikk

Az 1. cikkben előírt tilalom nem érinti a Bovin Somatotropinnak a harmadik országokba történő kivitele céljából, a tagállamokban történő előállítását, vagy azok behozatalát.

4. cikk

A 90/218/EGK határozat hatályát veszti.

5. cikk

Ez a határozat 2001. január 1-jétől lép hatályba.

6. cikk

Ennek a határozatnak a tagállamok a címzettjei.

Kelt Brüsszelben, 1999. december 17-én.

a Tanács részéről

az elnök

K. Hemilä

[1] 1999. december 16-i vélemény (a Hivatalos Lapban még nem tették közzé).

[2] 1999. december 9-i vélemény (a Hivatalos Lapban még nem tették közzé).

[3] HL L 116., 1990.5.8., 27. o. A legutóbb a 94/936/EK határozattal (HL L 366., 1994.12.31., 19. o.) módosított határozat.

[4] HL L 323., 1978.11.17., 12. o.

[5] HL L 221., 1998.8.8., 23. o.

--------------------------------------------------